Ontstoke gemeenskapslede by Sir Lowrypas-nedersetting raak oproerig omdat provinsiale regering 'n nuwe skool wil bou in nedersetting en nie grond beskikbaar wil stel vir huise | DieKaap.com
Daar was Dinsdag 'n sterk polisieteenwoordigheid in die Sir Lowryspas-nedersetting naby Somerset-Wes in die Wes-Kaap nadat betogers Maandag die N2-snelweg en ander toegangsroetes na die nedersetting versper het.
Die betogers is ongelukkig omdat die provinsiale regering 'n nuwe skool op 'n stuk grond in die nedersetting wil bou. Hulle wil hê die grond moet eerder vir behuising gebruik word.
Malusi Booi, burgemeesterskomiteelid vir menslike nedersettings in Kaapstad, sê hy is nie bewus van enige betogings wat Dinsdag plaasgevind het nie.
Die N2-snelweg was ook nie Dinsdag gesluit nie. "Ons het 'n sterk polisieteenwoordigheid sodat die N2 oop bly vir verkeer," sê Booi.
Hy het Maandag en Dinsdag met die ontstoke gemeenskapslede vergader. "Ons het vir die gemeenskap vertel ons het ander lappies grond vir behuising geoormerk wat ontwikkel kan word. Ons het dit duidelik gemaak dat geen onwettige optrede tydens die betogings geduld sal word nie."
Die gemeenskapslede sal die voorstel oorweeg en Woensdag op 'n vergadering met Booi vir hom terugvoering gee.
Volgens Booi het die Kaapse metro reeds twee behuisingsprojekte vir die Sir Lowryspas-nedersetting en omliggende gebied beplan. Meer as 2 100 mense sal hieruit voordeel trek. Bouwerk sal na verwagting teen einde vanjaar begin.
"Ons het vir gemeenskapslede gesê ons neem kennis van hul griewe, maar onwettige inmenging by die projekte se bouwerk is nie aanvaarbaar nie," sê Booi.
"Die stad is bewus van die dringende behoefte aan behuising oor die metro heen en ons doen alles in ons vermoë om werk te maak daarvan.
"Ons sien daarna uit om op 'n konstruktiewe manier saam met die gemeenskap te werk," sê hy.
« Kaapse metro kan oor ses jaar weens verstedeliking byna 500 000 nuwe inwoners bykry – Nuwe trend kan verdere armoede, werkloosheid, oorbevolking en spanning veroorsaak
Franse oliemaatskappy trotseer Kaap van Storms in soektog na olie – SA sal min voordeel trek uit projek indien olie gevind word, aandeel in die soektog is 'n skrale 10% »